Analistët: Elementë radikalë islamikë veprojnë në universitete britanike
Studime të reja kanë zbuluar pikëpamje ekstremiste të studentëve myslimanë në këto universitete
Universiteti i Qytetit të Londrës është një nga institucionet më prestigjoze të kryeqytetit britanik, ku vijnë studentë nga e gjithë bota. Por një hetim i ri thotë se disa nga pjesëtarët e Shoqërisë Islamike Suni të universitetit kanë interpretime ekstreme të islamit, dhe përpiqen të radikalizojnë myslimanë të tjerë në kampus. Raporti u bazua pjesërisht tek regjistrimi i faljeve të së premtes. Një prej të premteve, faljet drejtoheshin nga presidenti i Shoqërisë Islamike, Saleh Patel. Analistja Lusi Xhejms, nga Fondacioni Kuilliam, e cila kryesoi hetimet, thotë se disa pjesëtarë të Shoqërisë Islamike nxisin akte dhune. Hetimet e Fondacionit Kuilliam gjetën edhe artikuj e imazhe në faqen e Shoqërisë Islamike Suni që sulmojnë myslimanët shiitë. Shoqërisë Islamike të Universitetit të Qytetit të Londrës iu kërkua një intervistë, por askush nuk u përgjigj. Çështja e radikalizimit islamik të univesiteteve në Britani doli në pah pas dështimit të sulmit me bombë në një aeroplan për në Detroit vitin e kaluar në Ditën e Krishtlindjeve. Personi që do ta kryente sulmin me bombë, një qytetar nigerian i quajtur Omar Faruk Abdulmutallab, kishte kaluar tre vjet studime në Kolegjin e Universitetit të Londrës nga viti 2005, dhe ishte bërë president i Shoqërisë Islamike në vitin e dytë. Ai shkoi pastaj për studime në Jemen ku besohet se planifikoi sulmet me ndihmën e operativëve të al-Kaidës me bazë në atë vend. Universiteti sapo ka përfunduar edhe hetimet e veta rreth periudhës së Abdulmutallabit në atë universitet. Profesor Anthoni Finkelstin thotë se faktet tregojnë se ai nuk ishte radikalizuar në atë universitet. Profesor Finkelstin thotë se duhet gjetur ekuilibri mes lirisë së studentëve për të debatuar idetë e tyre dhe mbajtjes së “predikuesve të urrejtjes” larg kampusit. Rashid Ansari, anëtar ekzekutiv i Federatës së Soqërive Islamike të Studentëve, thotë se këto shoqëri nuk po merren peng nga ekstremistët. Autoritetet universitare thonë se nuk mund dhe nuk duhet të kontrollojnë çdo veprimtari të studentëve të tyre. Megjithatë, gjithnjë e më shpesh, ata gjenden në krye të betejës për të parandaluar përhapjen e pikpamjeve ekstremiste.